MESTSKÁ ČASŤ BRATISLAVA - NOVÉ MESTO
------------------------------------------------------------------

ZÁSADY HOSPODÁRENIA
S MAJETKOM HLAVNÉHO MESTA SR BRATISLAVY,
ZVERENÝM DO SPRÁVY MESTSKEJ ČASTI BRATISLAVA-NOVÉ MESTO
A S MAJETKOM VLASTNÝM

Miestne zastupiteľstvo mestskej časti Bratislava-Nové Mesto podľa § 15 ods. 2 písm. c) zákona SNR č.377/1990 Zb. o hlavnom meste SR Bratislave v znení neskorších predpisov, § 9 zákona SNR č. 138/1991 Zb. o majetku obcí v znení neskorších predpisov a čl. 80, 81 a 82 Štatútu hlavného mesta SR Bratislavy.

v y d á v a 

Zásady hospodárenia s majetkom hlavného mesta SR Bratislavy (ďalej len "Bratislava"), zvereným do správy mestskej časti Bratislava-Nové Mesto (ďalej len "mestská časť") a s majetkom vlastným.

Článok 1
Predmet a rozsah Zásad hospodárenia

(1) Zásady hospodárenia s majetkom hlavného mesta, zvereným do správy mestskej časti
 a s majetkom vlastným (ďalej len "Zásady hospodárenia") upravujú podmienky a postup pri hospodárení 
a)  s majetkom hlavného mesta, zvereným do správy mestskej časti (ďalej len "majetok hlavného mesta"),
b) s vlastným majetkom mestskej časti, finančnými investíciami, majetkovými právami a upravujú postup pri nakladaní s pohľadávkami, ktoré vznikli mestskej  časti  v  dôsledku uvedeného hospodárenia. 

(2) Ďalej vymedzujú subjekty hospodárenia a pôsobnosť orgánov samosprávy mestskej časti pri narábaní s majetkom podľa ods. 1.

Článok 2
Pôsobnosť Zásad hospodárenia

(1) Zásady hospodárenia upravujú právne vzťahy a nakladanie:
a) s majetkom hlavného mesta, 
b) s majetkom mestskej časti. 
 	   
(2) Účelom Zásad hospodárenia je úprava :
a) práv a povinností mestskej časti pri správe majetku mestskej časti a pri správe majetku hlavného mesta,
Strana 1

b/ postupu zverenia majetku mestskej časti a majetku hlavného mesta organizáciám zriadeným miestnym zastupiteľstvom,
c) práv a povinností organizácií (právnických osôb), zriadených miestnym zastupiteľstvom mestskej časti (ďalej "len miestne zastupiteľstvo") pri správe majetku zvereného im do správy mestskou časťou,
d)  nakladania s majetkom zvereným do správy organizáciám zriadeným miestnym zastupiteľ- stvom,
e) nakladania s pohľadávkami, záväzkami a inými majetkovými právami mestskej časti a organizácií zriadených miestnym zastupiteľstvom,
f) nakladania s finančnými investíciami (cenné papiere, vklady, pôžičky a pod.),
g) podmienok odňatia majetku mestskej časti a zvereného majetku hlavného mesta, zo správy organizácií zriadených miestnym zastupiteľstvom,
h) stanovenia úkonov organizácií zriadených miestnym zastupiteľstvom, ktoré podliehajú schváleniu samosprávnymi orgánmi mestskej časti.

Článok 3
Majetok mestskej časti

	Majetok mestskej časti tvoria :
1. nehnuteľné veci a hnuteľné veci vo vlastníctve mestskej časti, vrátane majetku zvereného do správy organizáciám zriadeným miestnym zastupiteľstvom,
2. majetkové práva mestskej časti a organizácií zriadených miestnym zastupiteľstvom,
3. finančné investície (cenné papiere, vklady a pôžičky).

Článok 4
Majetok Bratislavy v správe mestskej časti

	Hlavné mesto zveruje zo svojho majetku do správy mestskej časti majetok v rozsahu stanovenom Štatútom hlavného mesta SR Bratislavy (ďalej len "Štatút") a na základe delimitačných protokolov. Postup zverenia majetku, prípadného vrátenia majetku a hospodárenia s ním upravuje Štatút a príslušné všeobecne záväzné nariadenie hlavného mesta. 

Článok 5
Subjekty hospodárenia, ich práva a povinnosti

(1) Subjektami hospodárenia pri hospodárení s majetkom mestskej časti a s majetkom hlavného mesta (ďalej len "subjekt hospodárenia")sú :
a) mestská časť a organizácie zriadené miestnym zastupiteľstvom,
b) iné právnické osoby a fyzické osoby, ktoré hospodária s majetkom mestskej časti, alebo s majetkom Bratislavy.

(2) Práva a povinnosti subjektov hospodárenia:
a) Subjekty hospodárenia majú právo a zároveň povinnosť vlastný i zverený majetok udržiavať, zveľaďovať, chrániť, zhodnocovať a vo svojej celkovej hodnote zásadne nezmenšený zachovať.
	Za tým účelom sú povinné najmä :
	1. priebežne udržiavať a efektívne užívať majetok v záujme mestskej časti a hlavného mesta,
	2. chrániť majetok pred poškodením, zničením, stratou alebo zneužitím,
3. používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi,
    4. viesť majetok v účtovníctve podľa príslušných právnych predpisov.

Strana 2

b) Organizácie zriadené miestnym zastupiteľstvom si môžu nehnuteľný majetok zverený im do správy mestskou časťou navzájom previesť do správy len bezodplatne so súhlasom miestneho zastupiteľstva. Takýto spôsob prevodu nemožno realizovať medzi organizáciami iných mestských častí.

c) Subjekty hospodárenia pri užívaní majetku sú povinné dbať o starostlivosť o životné prostredie v súlade s príslušnými právnymi predpismi.

Článok 6
Nakladanie s majetkom 

(1) Mestská časť môže zveriť v súlade so zákonom SNR č. 138/1991 Zb. o majetku obcí v znení neskorších predpisov svoj majetok alebo majetok hlavného mesta do správy rozpočtovej organizácie alebo príspevkovej organizácie ( ďalej len "správca majetku"), ktorú zriadila podľa § 21 zákona NR SR č. 523/2004 Z. z. o rozpočtových pravidlách v znení neskorších predpisov. Všetky právne úkony spojené s nakladaním s majetkom mestskej časti musia mať písomnú formu, inak sú neplatné.

(2) Mestská časť môže svoj majetok vložiť ako vklad do obchodnej spoločnosti (§ 56 Obchodného zákonníka), alebo môže zo svojho majetku založiť inú právnickú osobu (napr. podľa zákona NR SR č. 213/1997 Z. z. o neziskových organizáciách poskytujúcich všeobecne prospešné služby).

(3) Mestská časť môže majetok hlavného mesta vložiť ako vklad do obchodnej spoločnosti, alebo môže z neho založiť inú právnickú osobu len pri dodržaní podmienok určených Štatútom.

(4) Mestská časť môže s majetkom uvedeným v čl. 3 Zásad hospodárenia narábať priamo, s majetkom uvedeným v čl. 4 v súlade so Štatútom Bratislavy.

(5) Majetok uvedený v čl. 3 a 4 Zásad hospodárenia, ktorý mestská časť nadobudla prechodom   z majetku Slovenskej republiky pri prechode zriaďovateľských funkcií na obec podľa osobitných predpisov priamo, alebo ho má zverený hlavným mestom, a ku dňu prechodu majetku Slovenskej republiky na mestskú časť slúžil na výchovno-vzdelávací proces v oblasti vzdelávania, výchovy a na činnosti s nimi bezprostredne súvisiace, a na zabezpečenie sociálnej pomoci a zdravotnej starostlivosti, môže mestská časť zveriť do správy správcovi alebo uzavrieť zmluvu o výkone správy svojho majetku s obchodnou spoločnosťou alebo s inou právnickou osobou v súlade          s § 6 ods. 3 zákona o majetku obcí v znení neskorších predpisov.
   S týmto majetkom môže mestská časť naložiť aj podľa ods. 2 a ods. 3.

(6) Mestská časť je povinná zachovať účelové určenie majetku uvedeného v ods. 5.

(7) Povinnosť podľa ods. 6 sa skončí na základe rozhodnutia miestneho zastupiteľstva:
         a/ o zmene účelového určenia majetku, uvedeného v ods. 5,
	b/ o vklade majetku uvedeného v ods. 5 do obchodnej spoločnosti alebo o jeho použití na založenie inej právnickej osoby,
	c/ o prebytočnosti nehnuteľnej veci, uvedenej v odseku 5,
	d/ o prebytočnosti alebo neupotrebiteľnosti hnuteľnej veci uvedenej v ods. 5, ak jej zostatková  hodnota je vyššia ako 3 500,- €. Pri nižšej zostatkovej cene o prebytočnosti alebo
neupotrebiteľnosti takejto hnuteľnej veci rozhoduje zamestnanec určený zásadami prijatými podľa § 9 ods. 1 zákona o majetku obcí.

(8) Na majetok uvedený v ods. 5 nemožno zriadiť záložné právo ani zabezpečovací prevod práva, uskutočniť výkon rozhodnutia, konkurzné konanie a vyrovnacie konanie podľa osobitných zákonov.

Strana 3
(9) Pri prechode majetku do vlastníctva hlavného mesta, ktorý bol zverený do správy mestskej časti, ako poľnohospodárska a nepoľnohospodárska pôda, lesná pôda a porasty, hospodárske budovy a stavby slúžiace poľnohospodárskej a lesnej výrobe, pozemky vo vojenských obvodoch a pozemky slúžiace potrebám civilnej ochrany obyvateľstva, je mestská časť povinná postupovať v zmysle zákona NR SR  č. 229/1991 Zb. v znení neskorších predpisov a zákona č. 138/1991 Zb. v znení neskorších predpisov.

(10) Finančné prostriedky z mimorozpočtových fondov a z poskytnutých grantov a sponzorských darov sa spravujú osobitnými predpismi.

Článok 7
Zverenie majetku mestskej časti a majetku hlavného mesta, zvereného do správy
mestskej časti organizáciám zriadeným miestnym zastupiteľstvom

(1) Mestská časť zverí majetok do správy organizáciám zriadeným miestnym zastupiteľstvom v rozsahu potrebnom pre plnenie ich úloh, pre ktoré boli zriadené.
	O zverení príslušného majetku rozhoduje miestne zastupiteľstvo. Pod správou majetku sa rozumie oprávnenie majetok držať, užívať, brať úžitky a nakladať s ním v súlade so zákonmi, Štatútom Bratislavy a týmito Zásadami hospodárenia.

(2) Miestne zastupiteľstvo súčasne so schvaľovaním záverečného účtu kapitálových investícií schvaľuje zverenie tohto majetku organizáciám zriadeným miestnym zastupiteľstvom a školám.

(3) Zverenie majetku sa uskutočňuje bezodplatne protokolom o zverení majetku, ktorý musí obsahovať:
a/ vymedzenie zvereného majetku,
b/ hodnotu zvereného majetku podľa údajov účtovnej evidencie,
c/ práva a záväzky súvisiace so zvereným majetkom,
d/ spôsob usporiadania schodkov hospodárenia so zvereným majetkom.

(4) Preberajúci je povinný spolupracovať s miestnym úradom mestskej časti pri príprave protokolu o zverení majetku do správy.

(5) Mestská časť zastúpená starostom podáva návrhy na vklad do katastra nehnuteľností a návrhy na zápisy vkladu práva na majetok hlavného mesta a majetok mestskej časti.

      Článok 8
Nakladanie s prebytočným a neupotrebiteľným hnuteľným majetkom mestskej časti a majetkom hlavného mesta, zvereným do správy mestskej časti

(1) Prebytočným a neupotrebiteľným majetkom sa rozumie:
a) Použiteľný prebytočný majetok, ktorý mestská časť alebo organizácie, zriadené miestnym zastupiteľstvom, trvale nevyužívajú na plnenie svojich úloh a jeho dlhodobé nevyužívanie by bolo v rozpore so zásadou efektívnosti.
b) Neupotrebiteľný majetok, ktorý pre úplné opotrebenie, poškodenie, zastaralosť alebo nehospodárnosť v prevádzke, prestal už slúžiť svojmu účelu. Za neupotrebiteľný hmotný investičný majetok sa považujú aj budovy, ktoré treba odstrániť v dôsledku schválenej územnej plánovacej dokumentácie.

(2) Nakladanie s prebytočným a neupotrebiteľným majetkom.
Mestská časť, alebo organizácia zriadená miestnym zastupiteľstvom, prebytočný a neupotrebiteľný majetok môže riešiť prevodom alebo prenájmom (prenájom rieši čl. 9) právnickým osobám alebo fyzickým osobám. V prípade nezáujmu fyzických osôb a právnických osôb sa prebytočný a neupotrebiteľný majetok fyzicky zlikviduje.
Strana 4

   a) Prebytočný majetok pri prevode sa rieši nasledovne:
1. v prípade záujmu prevodom na inú organizáciu, zriadenú miestnym zastupiteľstvom,
2. v prípade nezáujmu organizácií, zriadených miestnym zastupiteľstvom, prevodom na inú právnickú osobu alebo fyzickú osobu,
3. v prípade nezáujmu inej právnickej osoby alebo fyzickej osoby fyzickou likvidáciou.

b) S neupotrebiteľným majetkom sa nakladá takto :
1. zistí sa, či tento majetok nemôže použiť mestská časť alebo organizácia, zriadená miestnym zastupiteľstvom, napríklad na náhradné dielce,
2. v prípade, že ho nemôže vlastník použiť a neprejavili oň iné právnické osoby alebo fyzické osoby po ponuke záujem, sa tento majetok fyzicky zlikviduje.

 c) Prevod hnuteľného prebytočného majetku na inú právnickú osobu alebo fyzickú osobu sa uskutočňuje v súlade so zákonom č. 138/1991 Zb. o majetku obcí:
  1. na základe verejnej obchodnej verejnej súťaže v súlade s § 281 až 288 Obchodného zákonníka, 
2. predajom veci na základe dobrovoľnej dražby,
3. priamym predajom veci najmenej za cenu vo výške všeobecnej hodnoty majetku stanovenej podľa osobitného predpisu o stanovení všeobecnej hodnoty majetku.

d) Pre hnuteľný prebytočný majetok platí :
1. pri prevode hnuteľného majetku na základe dobrovoľnej dražby možno dražbu vyhlásiť až po schválení miestnym zastupiteľstvom,
2. pri prevode alebo pri nájme hnuteľného majetku na viac ako 10 rokov na základe výsledkov obchodnej verejnej súťaže, možno podmienky súťaže vyhlásiť až po schválení miestnym zastupiteľstvom,
3. priamy predaj hnuteľného majetku možno uskutočniť až po rozhodnutí podľa ods. 3 a v súlade so zákonom č. 138/1991 Zb. o majetku obcí.

(3) Pre rozhodovanie o prebytočnosti alebo neupotrebiteľnosti hmotného (okrem nehnuteľného) a nehmotného majetku (okrem pohľadávok a ostatných majetkových práv) a nakladanie s ním podľa ods. 2 písm. c) platí: do 8 500,- € účtovnej hodnoty vrátane rozhoduje starosta, nad 8 500,- € účtovnej hodnoty miestne zastupiteľstvo. Účtovnou hodnotou sa rozumie obstarávacia jednotková cena (vrátane DPH).
K rozhodnutiu o ostatnom nepoužiteľnom majetku, alebo jeho neupotrebiteľnosti, sa dodatočne pripojí doklad o naložení s predmetným majetkom.

(4) Pre rozhodovanie o prebytočnosti alebo neupotrebiteľnosti majetku kultúrnej povahy platia osobitné predpisy.

Článok  9
Nájom majetku

Pravidlá prenajímania majetku :
(1) Majetok mestskej časti alebo organizácií, zriadených miestnym zastupiteľstvom, vrátane majetku zvereného do správy, sa môže prenajať právnickej osobe alebo fyzickej osobe.

(2) Pravidlá nájmu u nebytových priestorov sa riadia Postupom pri prenajímaní nebytových priestorov v správe organizácií zriadených miestnym zastupiteľstvom.

(3) Nájom nehnuteľného majetku na dobu dlhšiu ako 10 rokov, vrátane predĺženia nad túto dobu (okrem bytov), podlieha schváleniu miestnym zastupiteľstvom.

(4) Nájom nehnuteľného majetku sa riadi podľa zásad prenajímania nehnuteľného majetku- pozemkov vo vlastníctve a v správe mestskej časti a podľa všeobecne platných právnych predpisov.
Strana 5

(5) Nájom hnuteľného majetku sa riadi podľa všeobecne platných právnych predpisov. 

(6) Pre nájom bytov platia osobitné predpisy.

(7) Pri nájme majetku zvereného organizáciám, zriadeným miestnym zastupiteľstvom sa vyžaduje predchádzajúci súhlas starostu mestskej časti.

(8) Na prenájom majetku sa primerane použije ustanovenie čl. 8 ods. 2 písm. c).

Článok 10
Nakladanie s pohľadávkami, záväzkami a inými majetkovými právami

(1) Nakladanie s majetkovými právami :
Pri nakladaní s majetkovými právami mestskej časti a organizácií zriadených miestnym zastupiteľstvom, sú tieto povinné podniknúť všetky kroky, aby povinnosti dlžníka boli včas a riadne splnené, prípadne, aby sa pohľadávka včas vymáhala súdnou cestou.
     Pri nakladaní s majetkovými právami, pochádzajúcimi z údajov prevádzkovaného informačného systému, je mestská časť a organizácia, zriadená miestnym zastupiteľstvom, povinná zabezpečiť ochranu informácií pred neoprávneným prístupom alebo spracovaním.

(2) Postup pri vymáhaní dlhov :
Ak je dlžník v omeškaní s platením dlhu, je mestská časť alebo organizácia, zriadená miestnym zastupiteľstvom, povinná vymáhať úroky z omeškania alebo poplatok z omeškania, prípadne zmluvnú pokutu za omeškanie.
Postup pri vymáhaní dlhov sa riadi ustanoveniami Obchodného zákonníka, Občianskeho zákonníka, ustanoveniami Občianskeho súdneho poriadku, Zákonom o správe daní a poplatkov, Exekučným poriadkom, Zákonom o konkurze  a vyrovnaní, prípadne ďalšími právnymi predpismi.

  Článok 11
Povoľovanie splátok a odkladov platenia

(1) Podmienky povoľovania splátok a odkladov platenia:
a) Starosta a vedúci organizácie, zriadenej miestnym zastupiteľstvom, môžu dlžníkovi (okrem daňového dlžníka) povoliť primerané splátky platenia, alebo odklad zaplatenia dlhu na základe dlžníkom písomne uznaného dlhu čo do výšky a s uvedením dôvodov nesplnenia si zmluvných záväzkov, alebo dlhu priznaného právoplatným rozhodnutím súdu, alebo iným orgánom v prípade, že dlžník bez svojho zavinenia nemôže splniť v termíne zmluvný záväzok.
b) V prípade daní a miestnych poplatkov správca dane mestská časť zastúpená starostom povoľuje odklad platenia, alebo zaplatenie dane v splátkach, na základe žiadosti daňovníka   v súlade so zákonom o správe daní a poplatkov.
c) Splátky sa môžu povoliť iba pod podmienkou, že v prípade nedodržania termínu úhrady, alebo výšky niektorej splátky, vzniká dlžníkovi povinnosť úhrady celej pohľadávky.
d) Pri povoľovaní splátok a odkladu zaplatenia dlhu dlžníkom podľa písm.a) je starosta, alebo vedúci organizácie zriadenej miestnym zastupiteľstvom povinný dohodnúť, že v prípade zlepšenia sociálnych a majetkových pomerov dlžníka povolenie splátok alebo odklad zaplatenia dlhu dlžník odvolá.

(2) Uvalenie ťarchy na majetok dlžníka :
     O prípadnom uvalení ťarchy na majetok dlžníka, prípadne o určení záložného práva na majetok daňového dlžníka podľa zákona o správe daní a poplatkov, rozhoduje starosta.

Strana 6
Článok 12
Odpustenie dlhu, daňového nedoplatku a riešenie pohľadávok

(1) Podmienky odpustenia dlhu:
a) Zo závažných dôvodov, najmä sociálnych, môže mestská časť alebo organizácia, zriadená miestnym zastupiteľstvom, na žiadosť dlžníka dlh čiastočne alebo celkom odpustiť.
b) Odpustiť dlh nie je prípustné, ak vznikol v súvislosti s úmyselnou trestnou činnosťou.
c) Odpustiť dlh nie je prípustné, ak dlžník má z akéhokoľvek dôvodu pohľadávku voči mestskej časti alebo organizácii, zriadenej miestnym zastupiteľstvom , a to do výšky tejto pohľadávky . Odpustiť dlh je možné iba vtedy, ak sa vzdá dlžník pohľadávky až do výšky svojho záväzku. Odpustením dlhu záväzok dlžníka zaniká. 

(2)Vzájomné započítanie pohľadávok:
a) Vzájomné započítavanie pohľadávok mestskej časti (okrem daňových pohľadávok) a dlžníka, alebo organizácie, zriadenej miestnym zastupiteľstvom a dlžníka, je prípustné po vzájomnej dohode.
      b) Vzájomné započítanie daňových a iných pohľadávok nie je možné.
 
(3) Riešenie dlhov, daňových nedoplatkov a pohľadávok mestskej časti a organizácií zriadených miestnym zastupiteľstvom v súlade s platnými právnymi predpismi (napríklad zákonom SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, Občiansky zákonník):
a) Odpustiť a odpísať dlhy, daňové nedoplatky (nedoplatky daňových subjektov, evidované ako splatné pohľadávky správcu dane na miestnych daniach a poplatkoch - ďalej len "daňové nedoplatky") a ostatné pohľadávky dlžníkovi mestskej časti za kalendárny rok spolu nad 3 320,-  € možno iba so súhlasom miestneho zastupiteľstva.
b) Odpustiť a odpísať dlhy, daňové nedoplatky a pohľadávky za kalendárny rok spolu v čiastke 332,- € - 3 320,- € vrátane, môže starosta mestskej časti po prerokovaní v miestnej rade.
c) Odpustiť a odpísať dlhy, daňové nedoplatky a pohľadávky do 332,- € vrátane za kalendárny rok je v kompetencii starostu mestskej časti.
d) Od súdneho vymáhania pohľadávok od jedného dlžníka, nepresahujúcich  v kalendárnom roku spolu čiastku 166,- €, môže vedúci organizácie, zriadenej miestnym zastupiteľstvom, upustiť a pohľadávku odpísať.
e) Pre odpis daňovej pohľadávky v konkurznom konaní a vyrovnacom konaní platí:
   1. Daňová pohľadávka alebo jej časť sa odpíše na základe právoplatného uznesenia súdu o potvrdení vyrovnania, ak podľa tohto uznesenia dlžník splnil svoje povinnosti úplne a včas. 
   2. Daňová pohľadávka alebo jej časť voči dlžníkovi sa odpíše na základe právoplatného uznesenia súdu o:
     aa) zrušení konkurzu po splnení rozvrhového uznesenia,
bb) zrušení konkurzu z dôvodu, že majetok daňového dlžníka nepostačuje na úhradu výdavkov a odmeny správcu konkurznej podstaty,
     cc) zamietnutí návrhu na vyhlásenie konkurzu pre nedostatok majetku,
     dd) zrušení konkurzu po splnení núteného vyrovnania.
Ak po skončení konkurzného konania zostane majetok právnickej osobe alebo fyzickej osobe zodpovednej za zaplatenie daňového nedoplatku,   odpíše sa daňová pohľadávka alebo jej časť podľa aa) po skončení likvidácie. 
     Odpísaním daňovej pohľadávky podľa písmena e) nedoplatok zaniká.
 
   Odpísanie inej pohľadávky v konkurznom konaní sa realizuje na základe konečnej správy a vyúčtovania.
f) Pri súdnom vymáhaní pohľadávok sa pohľadávka odpíše v súlade so súdnym rozhodnutím. 
g) V prípade exekučného vymáhania daňových nedoplatkov a zastavenia exekúcie súdom z dôvodu nedostatku majetku dlžníka, sa daňový nedoplatok odpíše pre nevymožiteľnosť vo výške, v akej bol vymáhaný. O odpísaní sa daňový dlžník neupovedomuje, jeho dlh trvá ďalej, ak nie je vybratie dane premlčané.
Strana 7

(4) Riešenie daňových pohľadávok (pohľadávok evidovaných na miestnych daniach a poplatkoch) a zníženie sadzby správnych poplatkov:        
a) Daňová pohľadávka, ktorá je priznaná daňovým subjektom , alebo vyrubená správcom dane, môže byť sčasti alebo úplne odpustená v súlade s príslušnými predpismi. 
b) Odpustiť (čiastočne odpustiť, znížiť) daňové pohľadávky a správne poplatky do   332,- €  vrátane je v kompetencii starostu.
c) Daňové pohľadávky a správne poplatky v rozmedzí 332,- € až 3 320,- € vrátane, môže odpustiť starosta po prerokovaní v miestnej rade.
d) Pohľadávky nad 3 320,- €  možno odpustiť iba so súhlasom  miestneho zastupiteľstva.
e) O znížení sadzby miestneho poplatku, oproti sadzbe stanovenej v príslušnom všeobecne záväznom nariadení mestskej časti na zdaňovacie obdobie, v individuálnych prípadoch rozhoduje miestne zastupiteľstvo.

Článok 13
Nakladanie s finančnými investíciami

Realizácia finančných operácií :
1. Mestská časť môže za účelom zhodnocovania majetku obce nakupovať cenné papiere, realizovať vklady do iných subjektov hospodárenia, prípadne poskytovať výhodné pôžičky iným subjektom hospodárenia.
2. Pre finančné operácie s finančnými investíciami platia všeobecne platné právne predpisy.
3. Operácie uvedené v bode 1 možno realizovať len po schválení miestnym zastupiteľstvom.
4. Cenné papiere tvoriace dlhopisy (komunálne obligácie), môžu byť vydané len po súhlase miestneho zastupiteľstva.

Článok 14
Podmienky odňatia majetku zvereného do správy 
organizáciám zriadeným miestnym zastupiteľstvom

	Miestne zastupiteľstvo môže odňať majetok zverený do správy organizácie, zriadenej miestnym zastupiteľstvom :
a) ak organizácia porušuje povinnosti, uvedené v čl. 80 ods. 1 Štatútu Bratislavy, t.j. nechráni zverený majetok pred poškodením, zničením, stratou alebo zneužitím,
b) ak ide o majetok, ktorý organizácia z akéhokoľvek dôvodu nevyužíva, alebo je pre organizáciu prebytočný prípadne neupotrebiteľný,
c) ak ho mestská časť potrebuje vo verejnom záujme, alebo pre verejnoprospešné stavby, podľa chválenej územnej plánovacej dokumentácie,
d) ak ho hlavné mesto, alebo mestská časť potrebuje na plnenie prenesených úloh štátnej správy,
e) ak ho hlavné mesto potrebuje pre činnosť orgánov a organizácií uvedených v čl. 2 ods. 2 Štatútu Bratislavy, 
f) ktorým sa zabezpečujú úlohy mestskej časti určené čl. 28 písm. c) až g), j) a k) a s) až v) Štatútu Bratislavy, ktorý prevažne alebo celkom slúži potrebám mestskej časti a na zabezpečenie funkcií mestskej časti,
g) v prípade odobratia majetku hlavného mesta mestskej časti.

Článok 15
Vymedzenie kompetencií pri narábaní s majetkom,
ktoré podliehajú schváleniu orgánom samosprávy

(1)Miestne zastupiteľstvo po prerokovaní v miestnej rade schvaľuje: 
a) odplatné nadobúdanie nehnuteľností v súlade s príslušnými predpismi,
b) zmluvné prevody vlastníctva nehnuteľného majetku; to neplatí, ak je mestská časť povinná previesť nehnuteľný majetok podľa zákona NR SR č. 182/1993 Z. z. o vlastníctve bytov a nebytových priestorov  v znení neskorších predpisov,
Strana 8

c) vyhlásenie verejnej dražby, na základe ktorej sa má uskutočniť prevod vlastníctva,
d) podmienky obchodnej verejnej súťaže, na základe ktorej sa má uskutočniť prevod vlastníctva,
e) zmluvné prevody vlastníctva hnuteľného majetku v zmluvnej hodnote nad 3 320,- € a priamy predaj hnuteľného prebytočného majetku v účtovnej hodnote nad 3 320,-€ 
f) podmienky obchodnej verejnej  súťaže na prenájom nehnuteľného majetku na dobu dlhšiu ako 10 rokov (okrem bytov), vrátane každého predĺženia nad túto dobu,
g) zverenie majetku do správy organizáciám, zriadeným miestnym zastupiteľstvom (správcom majetku),
h) vzájomný bezodplatný prevod nehnuteľného majetku zvereného do správy organizáciám, zriadeným miestnym zastupiteľstvom,
i) prijatie úveru (pôžičky), poskytnutie úveru (pôžičky), prevzatie dlhu, pristúpenie k dlhu a prevzatie záruky,
j) peňažné a nepeňažné vklady do obchodných spoločností nad 3 320,- €,
k) vklady iného majetku ako nehnuteľného v hodnote nad 3 320,- € do majetku zakladaných alebo už založených obchodných spoločností,
 l) vydávanie cenných papierov, dlhopisov, komunálnych obligácií,
m) založenie nehnuteľných vecí, zriadenie vecného bremena na nehnuteľný majetok,
n) odňatie majetku vlastného a zvereného do správy podľa čl. 14 Zásad hospodárenia organizáciám zriadeným miestnym zastupiteľstvom,
o) nakladanie s prebytočným a neupotrebiteľným majetkom podľa čl. 8 a čl. 9 Zásad hospodárenia,
p) odsúhlasovanie finančných investícií,
r) bezodplatný prevod hnuteľného majetku nad účtovnú hodnotu 3 320,- €, vrátane finančných čiastok, 
s) odpísanie a odpustenie dlhov, daňových nedoplatkov a pohľadávok mestskej časti a organizácií zriadených miestnym zastupiteľstvom nad 3 320,- €,
t) zníženie sadzby miestneho poplatku oproti sadzbe, stanovenej v príslušnom všeobecne záväznom nariadení mestskej časti v individuálnych prípadoch, na základe žiadosti daňovníka na zdaňovacie obdobie,
u) postúpenie pohľadávky nad  3 320,- €,
v) vklady nehnuteľného majetku do majetku zakladaných alebo už založených obchodných spoločností,
z)  záruku za úver poskytovaný organizácii zriadenej miestnym zastupiteľstvom.

(2) Miestna rada prerokúva:
 Odpísanie a odpustenie dlhu, daňového nedoplatku a pohľadávky v rozmedzí  320,- €  -  3 320,- €  vrátane.

(3) Kompetencie starostu mestskej časti :
   a) Starosta mestskej časti schvaľuje všetky úkony, týkajúce sa narábania s majetkom mestskej časti, ktorých schválenie nepodlieha miestnemu zastupiteľstvu a miestnej rade, okrem úkonov, ktoré patria do kompetencie organizácií, zriadených miestnym zastupiteľstvom,
b) Starosta schvaľuje vyradenie odpísaných pohľadávok a daňových nedoplatkov z podsúvahového účtu bez ohľadu na ich výšku.

(4) K prevodu vlastníctva majetku hlavného mesta, zvereného do správy mestskej časti je potrebný predchádzajúci súhlas primátora hlavného mesta SR Bratislavy.

Článok 16
Osobitné ustanovenia

(1) Mestská časť nemôže prevziať záruku za úver, poskytovaný fyzickej osobe oprávnenej podnikať a právnickej osobe, ktorej nie je zriaďovateľom alebo zakladateľom.

(2) Mestská časť nemôže previesť vlastníctvo svojho majetku priamym predajom na fyzickú osobu, ktorá je v tejto mestskej časti 
a) starostom,
b) poslancom,
Strana 9

c) štatutárnym orgánom alebo členom štatutárneho orgánu právnickej osoby zriadenej alebo založenej mestskou časťou,
d) prednostom miestneho úradu,
e) zamestnancom miestneho úradu,
f) hlavným kontrolórom,
g) blízkou osobou  osôb uvedených v písmenách a) až f).

(3) Pri obvyklom hospodárení a spravovaní majetku je nutné dodržiavať príslušné predpisy.

(4) Pred realizáciou akýchkoľvek majetkových operácií je nutné vykonať predbežnú finančnú kontrolu, vyplývajúcu zo zákona o finančnej kontrole.

Článok 17
Sankcie

	Za porušenie Zásad hospodárenia, a z toho vyplývajúce škody, je plne zodpovedná fyzická osoba alebo právnická osoba, uvedená v čl. 5 týchto Zásad, ktorá Zásady hospodárenia porušila.

Článok 18
Záverečné ustanovenia

(1) Zásady hospodárenia boli schválené miestnym zastupiteľstvom dňa 22. 6. 2010 uznesením  č. 23/08.

(2) Týmto dňom strácajú platnosť Zásady hospodárenia schválené miestnym zastupiteľstvom dňa 15. 6. 2004.   

(3) Vykonávať zmeny a doplnky Zásad hospodárenia má právo miestne zastupiteľstvo.

                                                                               Článok 19
                                                                               Účinnosť

Zásady hospodárenia nadobúdajú účinnosť dňom schválenia.

							      	       Ing. Richard Frimmel
								     starosta
Bratislava 22. 6.  2010

Strana 10